
RAPORT 

asupra proiectului de Lege privind aprobarea Ordonanţei de urgenţă a Guvernului nr.129/2002 pentru 

modificarea Legii nr.26/1990 privind registrul comerţului şi a Ordonanţei de urgenţă a 

Guvernului nr.76/2001 privind simplificarea unor formalităţi administrative pentru înregistrarea 

şi autorizarea funcţionării comercianţilor.



În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi, a fost sesizată, în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.129/2002 pentru modificarea Legii nr.26/1990 privind registrul comerţului şi a Ordonanţei de urgenţă a Guvernului nr.76/2001 privind simplificarea unor formalităţi administrative pentru înregistrarea şi autorizarea funcţionării comercianţilor, trimis cu adresa nr.526 din 14 octombrie 2002, înregistrată sub nr. 31/918 din 14 octombrie 2002.



Consiliul Legislativ a avizat favorabil proiectul ordonanţei de urgenţă, cu avizul nr.1290 din 9 octombrie 2002.



Ordonanţa de urgenţă supusă  aprobării are ca obiect modificarea şi completarea Legii nr.26/1990 privind registrul comerţului şi a Ordonanţei de urgenţă a Guvernului nr.76/2001 privind simplificarea unor formalităţii administrative pentru înregistrarea şi autorizarea funcţionării comercianţilor, în scopul creşterii operativităţii activităţilor desfăşurate la oficiile registrului comerţului şi  la birourile unice.



Potrivit prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat proiectul de lege, menţionat mai sus, în şedinţa din 16 octombrie 2002. La lucrările comisiei au participat, în calitate de invitaţi, doamna Cristina Tarcea – secretar de stat şi doamna Maria Mariţescu – director în cadrul Ministerului Justiţiei.



În timpul dezbaterilor s-au formulat unele amendamente, la care au luat cuvântul pentru a-şi exprima punctele de vedere autorii amendamentelor, ceilalţi membrii ai  comisiei, precum şi reprezentanţii Ministerului Justiţiei. Supuse la vot, toate amendamentele formulate oral au fost respinse.



În urma examinării, membrii comisiei au hotărât, cu majoritate de voturi, ca proiectul de Lege privind aprobarea Ordonanţei de urgenţă a Guvernului nr.129/2002 pentru modificarea Legii nr.26/1990 privind registrul comerţului şi a Ordonanţei de urgenţă a Guvernului nr.76/2001 privind simplificarea unor formalităţi administrative pentru înregistrarea şi autorizarea funcţionării comercianţilor să fie supus spre dezbatere şi adoptare plenului Camerei Deputaţilor în forma prezentată de iniţiator, întocmindu-se în acest sens prezentul raport favorabil, la care se anexează amendamentele respinse.



La lucrările comisiei au fost prezenţi 20 de deputaţi, din totalul de 25 de membri ai comisiei.



În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.

ANEXĂ

Amendamente respinse:

.

Nr.

crt.
Text iniţial
Amendamentul propus

şi autorul acestuia
Motivare

0.
1.
2.
3.

1.
     Articol unic. – Se aprobă Ordonanţa de urgenţă a Guvernului nr.129/2002 pentru modificarea Legii nr.26/1990 privind registrul comerţului şi a Ordonanţei de urgenţă a Guvernului nr.76/2001 privind simplificarea unor formalităţi administrative pentru înregistrarea şi autorizarea funcţionării comercianţilor.


     Articol unic. – Se respinge Ordonanţa de urgenţă a Guvernului nr.129/2002 pentru modificarea Legii nr.26/1990 privind registrul comerţului şi a Ordonanţei de urgenţă a Guvernului nr.76/2001 privind simplificarea unor formalităţi administrative pentru înregistrarea şi autorizarea funcţionării comercianţilor.

     Autorul amendamentului: domnul deputat Cornel Ştirbeţ – Grupul parlamentar al P.N.L.


1. Argumente pentru admitere:

Nu se justifică trecerea Oficiului Naţional al Registrului Comerţului în subordinea Ministerului Justiţiei. Se apreciază că, de fapt, se urmăreşte un singur aspect, şi anume ca taxele ce se încasează la Registrul Comerţului să nu ajungă la Camera de Comerţ, ci să se facă venit la bugetul de stat.

2. Argumente pentru respingere:

Scopul reglementărilor cuprinse în ordonanţa supusă aprobării îl constituie creşterea operativităţii activităţilor desfăşurate la Oficiul Naţional al Registrului Comerţului şi la birourile unice, precum şi simplificarea unor formalităţi administrative.

Potrivit prevederilor alin.(2) al art.11 din Legea nr.26/1990, astfel cum a fost modificată prin Ordonanţa de urgenţă nr.129/2002, taxele şi tarifele se achită la caseria Biroului unic din cadrul oficiului registrului comerţului şi se virează în contul Oficiului Naţional al Registrului Comerţului, deschis la trezoreria statului.

2.
    (Text din O.U.G. nr.129/2002)

     Art.I. pct.9.

      9. Articolul 51 se modifică şi va avea următorul cuprins:

     “Oficiul Naţional al Registrului Comerţului asigură condiţiile necesare funcţionării sistemului informatic unitar al registrului comerţului”.


     La Art. I pct. 9 se modifică şi va avea următorul cuprins:

     9. Articolul 51 se modifică şi va avea următorul cuprins:

      “Oficiul Naţional al Registrului Comerţului asigură condiţiile necesare funcţionării sistemului informatic unitar al registrului comerţului, şi respectarea prevederilor legale aplicabile referitoare la protecţia datelor cu caracter personal.

       Autorul amendamentului: domnul deputat Ionel Olteanu – Grupul parlamentar al P.S.D.
1. Argumente pentru susţinere:

Având în vedere principiul potrivit căruia fiecărui drept garantat de lege îi corespunde o obligaţie corelativă, este necesar să se precizeze în sarcina Oficiului Naţional  al Registrului Comerţului, ca autoritate administrativă, responsabilitatea asigurării protecţiei datelor cu caracter personal.

2. Argumente pentru respingere:

Precizarea nu este necesară, întrucât există reglementări în acest  domeniu (Legea nr.677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, publicată în Monitorul Oficial nr.790/2001).

3.
     (Text din O.U.G. nr.129/2002)

     Art.II. pct.10.

     10. Alineatele (3), (4), (6), (8), (10) şi (11) ale articolului 17 vor avea următorul cuprins:

. . . . . . . . . . . . . . . . . . . . . . . . . . . . . . 

     (6) Ministerul Justiţiei şi Ministerul Finanţelor Publice vor stabili procedura şi formularistica necesare pentru operaţiunea de preschimbare prevăzută la alin. (1)”.

. . . . . . . . . . . . . . . . . . . . . . . . . . . . . .
     La art.II pct. 10, alin.(6) al art.17 va avea următorul cuprins:

     10. Alineatele (3), (4), (6), (8), (10) şi (11) ale articolului 17 vor avea următorul cuprins:

 . . . . . . . . . . . . . . . . . . . . . . . . . . . . .

      (6) Ministerul Justiţiei şi Ministerul Finanţelor Publice vor stabili procedura şi formularistica necesare pentru operaţiunea de preschimbare prevăzută la alin. (1),  urmărind, în deosebi, simplificarea procedurilor aplicabile în materie.

. . . . . . . . . . . . . . . . . . . . . . . . . . . . . . .

       Autorul amendamentului: domnul deputat Ionel Olteanu – Grupul parlamentar al P.S.D.


1. Argumente pentru respingere:

Schimbarea subordonării Registrului Comerţului ar putea duce la complicarea înregistrării elementelor de identificare ale societăţilor comerciale.

Prevederile art.1 din Ordonanţa de urgenţă a Guvernului nr.76/2001 vizează simplificarea procedurilor specifice la Registrul Comerţului prin crearea Biroului unic.

Faţă de aceste aspecte, este necesar ca procedurile de preschimbare să nu contravină scopului urmărit prin reglementările cuprinse în Ordonanţa de urgenţă  nr.76/2001, fiind necesară instituirea unei obligaţii generale în sarcina Oficiului Naţional al Registrului Comerţului de diminuare continuă a birocraţiei constatată în activitatea acestuia.

2. Argumente pentru respingere:

Precizarea nu este necesară. Aşa cum rezultă  chiar din art.1 al Ordonanţei de urgenţă a Guvernului nr.76/2001, scopul reglementărilor cuprinse în această ordonanţă este simplificarea unor formalităţii administrative.

4.
       (Text din O.U.G. nr.129/2002)

     Art.VIII. 
     (2) Formularele tip prevăzute de dispoziţiile legale, utilizate în activitatea Oficiului Naţional al Registrului Comerţului, oficiilor registrului comerţului şi Birourilor unice se menţin în continuare, cu schimbarea antetelor potrivit dispoziţiilor prezentei ordonanţe de urgenţă.
     Alin.(2) al art.VIII se modifică şi va avea următorul cuprins:

     (2) Cetăţeanul care solicită înregistrarea unei societăţii comerciale la Oficiul Registrului Comerţului prin birourile unice va primi un singur formular pe baza căruia se discută posibilitatea înregistrării.

     Autorul amendamentului: domnul deputat Gheorghe Firczak – Grupul parlamentar al Minorităţilor Naţionale.
1. Argumente pentru susţinere:

Se simplifică concret modul de  înregistrare al societăţilor comerciale.

2. Argumente pentru respingere:

Textul nu se justifică, întrucât, în prezent, potrivit prevederilor alin.(2) al art.3 din Ordonanţa de urgenţă a Guvernului nr.76/2001, solicitantul completează cererea de înregistrare tip, pe care o depune la Biroul unic, direct sau prin corespondenţă.

PREŞEDINTE,                                                                            SECRETAR,

Pro. univ. dr. Ion NEAGU                                                                Carmen DUMITRIU

consilier

Diaconu Dumitra

